**Chung Mong-joon** (hangul: 정몽준, hanja: 鄭夢準, romanisering: *Chŏng Mongjun*, revidert romanisering: *Jeong Mong-jun*, født 17. oktober 1951 i Busan) er en sørkoreansk forretningsmann, konservativ politiker og organisasjonsmann.

Liv og virke
------------

### Bakgrunn

Han er den sjette sønnen av forretningsmagnaten Chung Ju-yung, som grunnla industrikonglomeratet Hyundai. Chung Mong-joon har bachelorgrad i økonomi fra Universitetet i Seoul, MBA fra Massachusetts Institute of Technology (MIT) og doktorgrad i internasjonal politikk fra Paul H. Nitze School of Advanced International Studies ved Johns Hopkins University.

### Forretningsmann

Chung eier aksjemajoriteten i Hyundai Heavy Industries Group, Sør-Koreas nest største *chaebol* og ett av verdens største selskaper, og har vært styreformann i Hyundai Heavy Industries (HHI), gjesteforeleser ved Universitetet i Tokyo, styreformann ved Universitetet i Ulsan og styremedlem ved Johns Hopkins University. Han var administrerende direktør i Hyundai Heavy Industries frem til han gikk inn politikken i slutten av 1980-årene.

### Politiker

Chung stilte som kandidat til Sør-Koreas nasjonalforsamling for Ulsan for første gang i 1988, og har vært innvalgt siden 1998, fra 2008 som representant for valgkretsen Dongjak-gu i Seoul. Han er medlem av det konservative Saenuri-partiet, hvor han var partileder 2009–2010. I september 2002 kunngjorde han sitt kandidatur ved presidentvalget i desember samme år. Han stiftet partiet Nasjonal allianse 21, stilte som kandidat for dette, og samarbeidet med liberale Roh Moo-hyun for å lokke velgere fra konservative Lee Hoi-chang. Chung trakk sitt kandidatur i november, og fikk kritikk for å trekke sin støtte til Roh svært sent, men Roh vant valget. Våren 2012 søkte han Saenuri-partiets nominasjon som presidentkandidat foran valget i desember, men tapte for Park Geun-hye.

### Organisasjonsmann

Han var en aktiv idrettsmann i sin ungdom, utmerket seg særlig innen fotball, basketball og skiidrett, og kom på andreplass i en nasjonal konkurranse i sprangridning i 1976 og på fjerdeplass i et langrennsmesterskap. Chung var president i Sør-Koreas bueskytterforbund (1983–1985), president i Sør-Koreas fotballforbund (1993–2009), visepresident i FIFA (1994–2011) og æresvisepresident i FIFA (2012–?).

Referanser
----------

1. 1 2 3 4  «Chung Mong-Joon». *Encyclopædia Britannica* **(engelsk)**. Besøkt 29. mai 2012.
2. 1 2  «Profile: Chung Mong-joon» **(engelsk)**. BBC News. 17. september 2002. Besøkt 29. mai 2012.
3. ↑  «Chung Mong-Joon». *Forbes* **(engelsk)**. Besøkt 29. mai 2012.
4. ↑  «Members Profile. Chung Mong Joon» **(engelsk)**. National Assembly of the Republic of Korea. Besøkt 29. mai 2012. [*død lenke*]
5. ↑  Kirk, Don (17. september 2002). «Hyundai Heir Declares Candidacy for South Korea's Presidency». *The New York Times* **(engelsk)**. Besøkt 29. mai 2012.
6. ↑  Kirk, Don (25. november 2002). «A Top South Korean Candidate Drops Out». *The New York Times* **(engelsk)**. Besøkt 29. mai 2012.
7. ↑  «정몽준, 대선출마 선언..與 경선 레이스 가열». *Yonhap News* **(koreansk)**. 29. april 2012. Besøkt 29. mai 2012.
8. ↑  Lee Joo-hee (29. april 2012). «Chung Mong-joon joins ruling party’s nomination race». *The Korea Herald* **(engelsk)**. Besøkt 29. mai 2012.
9. ↑  Reuters. «Former Fifa vice-president Chung's ban cut to 15 months» **(engelsk)**. Besøkt 27. juni 2018.
10. ↑  FIFA.com (1. juni 2011). «FIFA President Joseph S. Blatter re-elected for a fourth term». *FIFA.com* **(engelsk)**. Arkivert fra originalen 14. juni 2018. Besøkt 27. juni 2018.
11. ↑  «Cho Becomes New KFA Head». *koreatimes* **(engelsk)**. 22. januar 2009. Besøkt 27. juni 2018.

Eksterne lenker
---------------

* Offisielt nettsted Rediger på Wikidata

* (en) Chung Mong-joon – kategori av bilder, video eller lyd på Commons Rediger på Wikidata

Portaler: Konservatisme | Korea

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN **·** ISNI **·** NDL
 |